แพทยสภาแถลงจุดยืน 4 ข้อต่อความรุนแรงที่เกิดขึ้นในกรณีการชุมชุมทางการเมือง เร่งหารือกระทรวงสาธารณสุข
นายแพทย์ประสิทธิ์ วัฒนาภา อุปนายกแพทยสภาคนที่ 1 กล่าวนในการร่วมกับ นายแพทย์ฉันชาย สิทธิพันธุ์ อุปนายกแพทยสภาคนที่ 2 พลตำรวจเอก นายแพทย์อิทธพร คณะเจริญ เลขาธิการแพทยสภา แถลงจุดยืนแพทยสภาต่อเรื่องความรุนแรงที่เกิดขึ้นในกรณีการชุมชุมทางการเมือง เมื่อวันที่ 13 กุมภาพันธ์ 2564 ว่า การออกมาชุมนุมของคนที่มีความคิดเห็นต่างถือว่ายังอยู่ในระบบประชาธิปไตย แต่ต้องอยู่บนพื้นฐานของความปลอดภัย ไม่ให้มีความเสี่ยงเกิดอันตรายกับสุขภาพของประชาชน หรือใครก็ตาม อนุกรรมการบริหารแพทยสภา จึงขอแสดงจุดยืน 4 ข้อคือ ขอแสดงความไม่เห็นด้วยกับการกระทำที่เป็นการยั่วยุ การละเมิดกฎหมายและการใช้กำลังซึ่งเสี่ยงที่จะเกิดความรุนแรงมากขึ้นเรื่อยกับทั้งผู้ชุมนุมและประชาชนทั่วไป ขอให้ทุกคนให้เกียรติและระมัดระวังที่จะไม่ทำให้เกิดอันตราย หรือความเสียหายใดๆ ต่อบุคลากรและอาสาสมัครทางการแพทย์ ตลอดจนอุปกรณ์ทางการแพทย์และรถพยาบาลตามหลักกาชาดสากล ขอหน่วยงานที่รับผิดชอบ จัดให้มีระบบการให้การดูแลทางการแพทย์ที่เหมาะสม ให้มีการติดสัญลักษณ์ที่ระบุว่าเป็นบุคลากร หรืออาสาสมัครทางการแพทย์ที่ชัดเจน เพื่อให้สามารถปฏิบัติการได้อย่างปลอดภัย ตามหลักสากล ตามจรรยาบรรณของวิชาชีพอย่างเคร่งครัด และขอแสดงความชื่นชมบุคลากรและอาสาสมัครทางการแพทย์ทุกคน ที่เสียสละ และมีจิตอาสาช่วยเหลือผู้ที่ได้รับบาดเจ็บจากเหตุการณ์ชุมนุมต่างๆ โดยมิหวังผลตอบแทนใดๆ ทั้งนี้ ส่วนตัวมองว่าเรื่องนี้ต้องคุยกับกลุ่มผู้ชุมนุม เพราะเขาจะเข้ามาเป็นอาสาสมัคร จะต้องเป็นกลางทางวิชาชีพ ไม่เลือกปฏิบัติ ดูแลทุกคนอย่างเท่าเทียมและเห็นว่าการชุมนุมไม่ได้เกิดแค่ที่กรุงเทพฯ แต่มีการเกิดในหลายจังหวัด หลายพื้นที่ ดังนั้นต้องมีการคัดกรอง ลงทะเบียนให้ชัดเจนและมีการรับรองตราสัญลักษณ์การเป็นแพทย์อาสา อาสาสมัครสาธารณสุข คือใช้กากบาทสีเขียว จะไม่ใช้สีแดงเพราะเป็นสีของกาชาด ใช้ไม่ได้พลตำรวจเอก นายแพทย์อิทธพร คณะเจริญ กล่าวว่า ขณะนี้อยู่ระหว่างการพูดคุยกับกระทรวงสาธารณสุขเพื่อวางระบบให้ชัดเจน มีการเรียนรู้ขั้นตอนการปฐมพยาบาล การกู้ชีพและการเชื่อมโยงระบบส่งต่อ แม้จะเป็นจิตอาสาก็ต้องมีความรู้เรื่องเหล่านี้ด้วย เบื้องต้นได้มีหารือกับกระทรวงสาธารณสุข เรื่องการขึ้นทะเบียนอาสาสมัครทางการแพทย์อย่างเป็นระบบ ด้านนายแพทย์ฉันชาย กล่าวว่า ระบบการดูแลการแพทย์ฉุกเฉินนั้นมีการวางระบบเอาไว้อย่างชัดเจน ซึ่งในส่วนของกรุงเทพฯ จะมีศูนย์เอราวัณ กรุงเทพฯ ร่วมกับสถาบันการแพทย์ฉุกเฉินแห่งชาติ (สพฉ.) ดูแลร่วมกับอาสาสมัครกู้ภัย ซึ่งจะมีการแบ่งหน้าที่การทำงานในพื้นที่และการส่งต่ออย่างเป็นระบบ อยู่ในเซฟโซนป้องกันการปะทะ มีสัญลักษณ์ชัดเจนคือ กากบาทสีเขียว